Viola Desmondin tarina – Kanadassa ikuistettiin seteliin nainen, josta tuskin olet koskaan kuullut - Ulkomaat - Ilta-Sanomat
Viola Desmondin tarina – Kanadassa ikuistettiin seteliin nainen, josta tuskin olet koskaan kuullut
Viola Desmondin sisko Wanda Robson esitteli uutta 10 dollarin seteliä, jossa on hänen siskonsa kuva.
Kuva: Darren Calabrese / The Canadian Press / ZUMA / MVphotos
Julkaistu: 10.3.2018 12:51
Kanada uudistaa 10 dollarin setelinsä. Uudistuvassa setelissä on kansalaisoikeustaistelija Viola Desmondin kuva.
Kanada esitteli torstaina uudistuvan kymmenen dollarin setelin. Seteliin tulee ihmisoikeusaktivisti Viola Desmondin kasvot. Hänet valittiin seteliin jopa 26 000 ehdotuksen joukosta.
Asiasta kirjoittaa muun muassa The Guardian.
Viola Desmond kuoli jo vuonna 1965. Tämä kuva on painettu Kanadan uuteen kymmenen dollarin seteliin.
Kuva: Paul Fearn / Alamy Stock Photo
Viola Desmondin nimi saattaa olla tuntematon Kanadan ulkopuolella asuvalle. Hän on kuitenkin kotimaansa kenties tunnetuin tummaihoinen rotuerottelun vastaiseen taisteluun osallistunut kansalaisaktivisti.
Vuonna 1914 syntynyt Desmond teki uransa yrittäjänä. Hän myi itse kehittämiään hius- ja ihonhoitotuotteita ja perusti Halifaxiin kauneudenhoito-oppilaitoksen, jossa tarjottiin oppimahdollisuuksia tummaihoisille henkilöille.
Desmond nousi julkisuuteen vuonna 1946 sattuneiden tapahtumien vuoksi.
Kun Desmondin autonsa hajosi liikematkalla New Glasgow’ssa, hän päätti piipahtaa elokuvateatteriin aikaa tappaakseen. Teatterissa oli kuitenkin erilliset alueet valko- ja tummaihoisille: Valkoihoisille myytiin lippuja lattiatasoon, tummaihoisille vain parvelle.
Likinäköisyydestä kärsinyt Desmond yritti ostaa paikkaa lattiatasoon, mutta se evättiin häneltä. Hän osti sentin halvemman lipun parvelle, mutta paineli permannolle istumaan.
Kun Desmondia pyydettiin siirtymään parvelle, hän kieltäytyi. Lopulta poliisi pidätti Desmondin 12 tunniksi.
Viola Desmondin sisko Wanda Robson ihasteli uutta 10 dollarin seteliä Kanadan talousministeri Bill Morneaun kanssa.
Uudistetut setelit otetaan käyttöön vähitellen loppuvuoden aikana. Uusista seteleistä huolimatta myös vanhat kymmenen dollarin setelit pysyvät vielä pitkään käytössä. Setelissä on tällä hetkellä konservatiivipoliitikko John A. Macdonaldin kuva.
Desmondin sisko Wanda Robson osallistui setelin julkistamistilaisuuteen torstaina. Hän kuvaili rahaa kauniiksi.
– Se ylitti odotukseni täysin, Robson kommentoi tilaisuuden yleisölle.
Kanadan kymmenen dollarin seteli on arvoltaan noin 6,3 euroa.
Viola Desmond kuoli jo vuonna 1965. Guardian huomauttaa Desmondin uhmakkaan teon tapahtuneen jo lähes vuosikymmen aiemmin kuin yhdysvaltalainen kansalaisoikeusaktivisti Rosa Parks kieltäytyi luovuttamasta paikkaansa bussin etupenkistä Alabaman Montgomeryssä.
Wanda Robson leyhyttelee kädessään seteliä, johon on painettu hänen siskonsa Viola Desmondin kasvot.
Kuva: Darren Calabrese
Piia Kujala, Antti Lehtonen